apebrødtre
Store norske leksikon,Biologi,Planteriket,Dekkfrøete planter,Tofrøbladete planter,Kattostordenen,Kattostfamilien,Adansonia
Apebrødtre eller baobab er en slekt av helt særegne trær som opprinnelig vokser i Afrika, Madagaskar og Australia, men som også dyrkes andre steder i tropiske strøk. Man regner åtte arter til denne slekta i kattostfamilien og alle er trær. Apebrødtrær er blant de største trærne som finnes med stammer som kan bli ti meter eller mer i diameter hos de største eksemplarene.
Baobabtrærne vokser i tørre områder og lagrer store mengder vann i stammen og den tørre årstida feller de bladene og kan se ut som om de står med røttene opp, derav navnet opp-ned-tre som av og til brukes. Utseende Baobab-artene er middels store til store trær med svært tjukke stammer. De fleste artene har greinene samla i toppen slik at de kan ha høye stammer helt uten greiner. Trekrona er relativt liten hos flere av artene og kan ligne på en samling røtter, særlig i de periodene trærne er uten blader. Barken er særprega; lys grå, glatt eller lett rynka er den blitt sammenligna med elefanthud. Det finnes mange ulike angivelser av maksimal størrelse på stammene, men omkrets på godt over 30 meter og diameter på oppmot ti meter er godt dokumentert. Bladene er håndflika, det vil si at de har fem til elleve fliker som henger sammen som fingre på en hånd. Bladkanten er jevn hos noen arter, men tagget hos andre. Baobab-artene er bladfellende og står helt uten grønt gjennom den tørre årstida som kan vare opptil åtte måneder. Blomstene er store og har sterk duft. Det sammenvokste begeret har fem fliker. Det er fem, frie kronblader som er mellom ti og tjue centimeter lange. Kronbladene er hvite eller kremgule hos flere arter, men noen arter har gule, brune eller røde. Blomstene har svært mange, lange pollenbærere; tre til ti centimeter lange og fra et par hundre til over tusen i antall. Pollenbærerne er vokst sammen til et rør nederst. Fruktemnet består av en sammenvokst fruktknute og en lang griffel som ender i et flika arr plassert litt lenger fram enn samlingen av pollenbærere. Den afrikanske arten av baobab, Adansonia digitata, har hengende blomster på opptil 50 centimeter lange stilker, de andre artene har oppstående blomster på korte stilker. De bærlignende fruktene har mange, nyreforma frø. Fruktene er pølseforma og opptil 50 centimeter lange hos noen av artene. Det er de lange, pølseforma fruktene hos den utbredte afrikanske arten som har inspirert det norske navnet apebrød. Arter og utbredelser Art Utbredelse     Adansonia grandidieri Madagaskar, sørvestlige delen, rundt Morondava.   Adansonia suarezensis Madagaskar, kun på et lite område på nordspissen ved Antsiranana-bukta.   Adansonia digitata Afrika, vidt utbredt sør for Sahara og mye planta andre steder i Afrika og ellers i tropiske strøk.   Adansonia gibbosa Australia, nordvestlige deler; Kimberley og ved Victoriaelva.    Adansonia rubrostipa Madagaskar, vestkysten mellom Itampolo og Soalala.   Adansonia madagascariensis Madagaskar, norvestre kyststrøk.   Adansonia za Madagaskar, sørlige delen og langs vestkysten.   Adansonia perrieri Madagaskar, kun en håndfull steder på nordspissen. Reproduksjon Baobab er hovedsakelig pollinert av nattaktive dyr; blomstene åpner seg i skumringen og visner tidlig neste dag. I tillegg sender de ut sterk duft og mange har lyse farger. Den vidt utbredte Adansonia digitata pollineres hovedsakelig av fruktflaggermus. Noen av artene på Madagasker pollineres av lemurer, men de vanligste pollinatorene er tussmørkesvermere. I tillegg har solfugler, bier, dagsommerfugler og fluer vært registrert, men mange av disse fungerer nok mest som nektartjuver, det vil se de spiser nektar, men bidrar lite til pollinering. Kulturhistorie og bruk Disse oppsiktvekkende trærne har vært godt kjent i områdene der de finnes naturlig og de har hatt mange anvendelser og mange myter og fortellinger har vært knytta til trærne. Alderen til trærne har vært knytta mange historier til, og det har vært foreslått at de kan bli flere tusen år gamle. Siden det ikke er mulig å telle årringer hos baobab er det vanskelig å gi eksakte tall på hvor gamle de kan bli, men flere kilder mener at de i alle fall kan bli opptil tusen år gamle.Fruktene har syrlig fruktkjøtt som brukes som en forfriskende drikk om det tynnes med vann. Frøene kan spises rå eller ristet. De tomme fruktskallene har vært brukt til kopper, esker og flottører for fiske. Barken hos baobab høstes og brukes til tau, klær og tekstiler og til takfliser. I motsetning til mange andre trær tåler baobabtrærne at barken fjernes, ny bark vil vokse ut etter en tid. Baobabtrærne lagrer store mengder vann i stammen gjennom den fuktige delen av året og har fungert som vannkilde i tørketider for både mennesker og elefanter. Hos eldre trær blir stammen hul, og den kan da brukes som bolig eller hvileplass. Det er også en håndfull kjente trær som er innreda som barer. I noen områder av Afrika der spesielle trær har spilt en viktig rolle i folks dagligliv har det vært tradisjon å holde gravferdsseremonier når treet har dødd. Baobab spiller en sentral rolle i boken Den lille prinsen av Antoine de Saint-Exupéry.Det norske navnet apebrødtre er trolig en oversettelse av det engelsk "monkeybread". Les mer i Store norske leksikon kattostfamilien